Qu’auie totes es formes dera valentia personau; generau en Valmy, coma soldat en Jemmapes, provat ueit còps peth regicidi, e tostemp damb er arridolet enes pòts; valent coma un granadèr, coratjós coma un pensaire; enquimerat solet damb era sòrt d’ua commocion europèa e impròpi entàs granes aventures politiques; tostemp prèst a riscar era vida, mès jamès era sua òbra; desguisant era sua volentat damb era influéncia, damb era fin d’èster aubedit mèsalèu coma intelligéncia que coma rei; dotat d’observacion e non de divinacion; pòc coneisheire des talents, mès fòrça coneisheire des òmes, ei a díder, auent besonh de veir entà jutjar; bon judici, rapid e penetrant, de sen practic, paraula aisida, memòria prodigiosa; tient tostemp era sua memòria, solet punt de semblança qu’auec damb Cesar, Alexandre e Napoleon.